Andreas Aarflot
Store norske leksikon,Religion og filosofi,Religioner og livssyn,Kristendom,Den norske kirke
Andreas Aarflot er en norsk teolog. Han ble cand.theol. fra Det teologiske menighetsfakultet i 1951, var soldatprest ansatt i Indremisjonen fra 1952, menighetsprest i Røyken fra 1956 til 1960 og fakultetslektor ved Menighetsfakultetet fra 1968. I 1970 ble han dr.theol. på avhandlingen Tro og lydighet. Hans Nielsen Hauges kristendomsforståelse. Han ble dosent i 1970 og professor i 1976. Samme år ble Aarflot utnevnt til biskop i Borg bispedømme. Han var biskop i Oslo bispedømme og Den norske kirkes preses fra 1978 til 1998.
Aarflot har vært aktiv i flere kommisjoner og råd, på fellesnordisk basis og i det økumeniske arbeidet, og som redaktør av Luthersk Kirketidende i en årrekke. Han representerer en bredkirkelig teologisk konservatisme. Han har blant annet utgitt Norsk kirkehistorie, bind 2 (1967), Kirke og stat i Norge (1969), Kirke og stat i de nordiske land (redigert, 1971), Norsk kirke i tusen år (1978), La kirken være kirke (1990), Arv og ansvar (1998), Trossamfunn og folkekirke (1999) og Bisperåd og kirkestyre (2011). Les mer i Store norske leksikon Andreas Aarflot i Norsk biografisk leksikon kristendommens historie i Norge Den norske kirke